…………………

………………… г.

**ОДОБРИЛ,  
МИНИСТЪР:**

**Д-Р ГЕОРГИ ТАХОВ**

**ДО  
МИНИСТЪРА НА ЗЕМЕДЕЛИЕТО И ХРАНИТЕ  
Д-Р ГЕОРГИ ТАХОВ**

**ДОКЛАД**

**от д-р Лозана Василева – заместник-министър на земеделието и храните**

**Относно:** Проект на Наредба за изменение и допълнение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г.

**УВАЖАЕМИ ГОСПОДИН МИНИСТЪР,**

На основание чл. 67 във връзка с чл. 70, ал. 2 от Закона за подпомагане на земеделските производители (ЗПЗП), внасям за издаване проект на Наредба за изменение и допълнение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г. Тези интервенции са включени в Стратегическия план за развитието на земеделието и селските райони на Република България за периода 2023 – 2027 г., „(Стратегическия план)”.

**Причини, които налагат приемането на акта**

С Решение C(2022) 8749 на Европейската комисия беше одобрен Стратегическия план на Република България. Съгласно чл. 9, ал. 3 от Регламент (ЕС) № 2021/2115 на Европейския парламент и на Съвета за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435/1 от 6 декември 2021 г.), (Регламент (ЕС) № 2021/2115), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициенти в съответствие със стратегическите планове по ОСП, одобрени от Комисията, и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (OВ, L 435/1 от 6 декември 2021 г.). Европейският съюз определя основните параметри на политиката, а държавите членки носят отговорност за начините, по които постигат целите и целевите стойности. Предвидено е, че държавите членки са длъжни да изпълняват стратегическите планове по ОСП, одобрени от Европейската комисия. За изпълнение на тези изисквания на регламентите на Европейската комисия, трябва да се създаде национална правна рамка, която да уреди условията и реда за прилагане на Стратегическия план за програмен период 2023 – 2027 г. В съответствие с измененията и допълненията на ЗПЗП, обнародвани в „Държавен вестник“, бр. 102 от 2022 г., министърът на земеделието и храните издава наредби за условията и реда за прилагане на интервенциите по чл. 70 от Регламент (ЕС) № 2021/2115 за отпускане на плащания във връзка с изпълнявани задължения от земеделските стопани в областта на околната среда и климата и други задължения в областта на управлението. В резултат на това е издадена Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г. (обн., ДВ, бр. 56 от 2023г.), „(Наредба № 10 от 2023 г.)“.

В съответствие с чл. 119 от Регламент (ЕС) № 2021/2115, Република България се е възползвала от правото си да предприеме действия по изменение на Стратегическия план.

През 2024 г. започва процесът по второ изменение на Стратегическия план, част от който са интервенциите, чието регламентиране на национално ниво е в Наредба № 10 от 2023 г. В рамките на този процес са предоставени за обсъждане със заинтересованите страни предложенията за измененията в интервенциите, като публична информация за това може да се намери на следните интернет адреси: [https://www.sp2023.bg/ index.php/bg/sprzsr-bg/novini/zamestnik-minist-r-vasileva-mzh-podgotvya-vtoro-izmenenie-na-strategiceskia-plan-v-dialog-s-bransovite-organizacii](https://www.sp2023.bg/%20index.php/bg/sprzsr-bg/novini/zamestnik-minist-r-vasileva-mzh-podgotvya-vtoro-izmenenie-na-strategiceskia-plan-v-dialog-s-bransovite-organizacii) и <https://www.investor.bg/a/520-zemedelie/399334-mzh-podgotvya-vtoro-izmenenie-na-strategicheskiya-plan-v-dialog-s-branshovite-organizatsii>.

В резултат на обсъждане и на приемане на част от изложените предложения, взетите решения въз основа на провежданите политики и при съблюдаване на правото на Европейския съюз и националната нормативна уредба, се предприеха действия по изменение и допълнение на редица интервенции, в това число на част от интервенциите в областта на околната среда и климата и хуманно отношение към животните.

Тези промени са обсъдени и приети в рамките на заседанието на Комитета за наблюдение на Стратегическия план за развитието на земеделието и селските райони 2023 – 2027 г., проведено през септември. 2024 г., видно от следната публично-достъпна информация: <https://sp2023.bg/index.php/bg/sprzsr-bg/novini/komitet-t-po-nabludenie-odobri-vtoro-izmenenie-na-strategiceskia-plan-za-razvitie-na-zemedelieto-i-selskite-rajoni-2023-2027-g>.

С Решение за изпълнение на Комисията от 11.12.2024 година за одобряване на изменение на стратегическия план по ОСП за периода 2023 – 2027 г. на Република България за подпомагане от Съюза, финансирано от Европейския фонд за гарантиране на земеделието и Европейския земеделски фонд за развитие на селските райони CCI: 2023BG06AFSP001, е одобрено второ изменение.

Във второто изменение на Стратегическия план са предложени промени в следните интервенции, чието приложение на национално ниво е уредено в Наредба № 10 от 2023 г.:

**А. Интервенция II.A.10. „Подпомагане отглеждането на сортове, устойчиви към климатични условия чрез прилагане на практики за интегрирано производство“:**

Добавя се възможност за разширяване (увеличаване) на площи в изпълняван ангажимент, като след съгласуване със службите на ЕК, след третата година на многогодишния ангажимент, включването на нови площи не може да бъде повече от 30 %. Предложението за изменение е направено с цел облекчаване и предоставяне на гъвкавост на ЗС при изпълнение на поетите от тях ангажименти, като се цели повишаване на интереса към интервенцията. Въведени са условия, които позволяват изпълнението на ангажимент от земеделските стопани да продължи с намалена площ.

**Б**. **Интервенция II.А.4. „Насърчаване използването на култури и сортове, устойчиви към климатичните условия“:**

В тази интервенция одобрените изменения включват промяна на допустимите стопанства в операция № 1, като в нови ангажименти от 2025 г. могат да се включат земеделски стопанства с големина над 10 ха. Конкретизират се изискванията във връзка с изпълнението на предварителни условия, съгласно утвърдената на Програмата от мерки за ограничаване и предотвратяване на замърсяването с нитрати от земеделски източници в уязвимите зони през 2024 г. Предоставена е възможност за намаление на площта, с която се изпълняват многогодишните ангажименти, както и разширяването на ангажиментите по интервенцията до максимално допустимата за подпомагане площ в съответната операция.

**В.** **Интервенция II.А.5. „Опазване на застрашени от изчезване местни сортове, важни за селското стопанство“:**

В тази интервенция одобрените изменения включват въвеждане на възможности за разширяване на изпълняваните многогодишни ангажименти и конкретизиране на условия, при които в периода на ангажимента одобрената площ може да бъде намалена. Тези изменения целят повишаване на интереса и предоставяне на по-голяма гъвкавост в периода на изпълнение на ангажимента.

**Г.** **Интервенция II.А.8. „Поддържане на местообитанията на червеногушата гъска (Branta ruficollis), Кръстат (царски) орел и Египетски лешояд в орнитологични важни места в обработваеми земи“:**

Аналогично на интервенциите с многогодишни ангажименти се предоставя възможност за намаление на площите в ангажимент.

**Д.****Интервенция II.АЕ.3. „Възстановяване и поддържане на деградирали пасищни територии“:**

Аналогично на интервенциите с многогодишни ангажименти се предоставя възможност за намаление на площите в ангажимент. Конкретизират се изисквания във връзка с изпълнението на предварителни условия съгласно утвърдената Програма от мерки за ограничаване и предотвратяване на замърсяването с нитрати от земеделски източници в уязвимите зони през 2024 г.

**Е.** **Интервенция II.А.12. „Насърчаване на естественото опрашване“:**

Прецизират се текстове по отношение на изискването за не намаляване на минималния брой на отглежданите пчелни семейства и подходящата растителност за извършване на дейността, базирано на преобладаваща естествена растителност. Предложението за изменение е с оглед по-голяма яснота, както при изпълнението, така и при контрола за спазване на условията на интервенцията.

Заличава се изискването за водене на допълнителен дневник, като контролът за извършваните дейности ще се извършва въз основа на предвидените дневници в националната нормативна уредба при отглеждане на пчелни семейства. Предложението е направено с цел намаляване на административната тежест, тъй като воденето на дневник е задължително за всеки пчелин като информацията, която се въвежда е определена в Наредба № 11 от 2015 г. за профилактика, ограничаване и ликвидиране на някои заразни болести по пчелите (обн., ДВ, бр. 27 от 2015 г).

Конкретизират се разпоредби в списъка с приложимите задължителни национални стандарти, съответно Закон за пчеларството – чл. 8, чл. 15 и 16 и Наредба № 13 от 2016 г. за мерките за опазването на пчелите и пчелните семейства от отравяне и начините за провеждане на растителнозащитни, дезинфекционни и дезинсекционни дейности (обн., ДВ. бр.70 от 2016 г).

Одобрена е промяната в продължителността на новите ангажименти по операция 2 „Ангажименти за предоставяне на услугата по опрашване чрез преместване и временно разполагане на пчелни семейства (подвижно пчеларство)“, като същата ще е 1 година от 2025 г. Предложението е с оглед на това, че условията за подпомагане се базират на задължението земеделски стопанин да разполага със сключен и действащ договор за опрашване на конкретни земеделски култури, което в голяма степен е обстоятелство, независещо от земеделския стопанин. Трансформирането на продължителността на ангажимента само за тази операция се очаква да повиши атрактивността и ефективността при прилагането на дейностите от операцията.

Във връзка с предложението за промяна в продължителността на ангажимента по операция 2 се прецизират условията за подновяване на пчелните майки, като е отразена редакцията, предложена по време на заседанието на Комитета за наблюдение. Предложението е направено с цел по-голяма яснота при изпълнението на ангажимента и повишаване на интереса по операцията.

**Ж.** **Интервенция II.А.2. „Хуманно отношение към животните и антимикробна резистентност“:**

Предоставя се възможност на ветеринарния лекар, обслужващ животновъдния обект да прецени дали следва да бъде назначено вземане на проби за лабораторно изследване в това число и кръвни проби с цел определяне здравния статус на животните и необходимостта от извършване на допълнителна ваксинация.

**З**. **Интервенция II.А.6. „Опазване на местни породи (автохтонни), важни за селското стопанство“:**

В тази интервенция се правят изменения, породени от утвърждаване на Програмата от мерки за ограничаване и предотвратяване на замърсяването с нитрати от земеделски източници в уязвимите зони през 2024 г.

Прецизират се текстове по отношение на приложимостта в периода на многогодишния ангажимент на допустимите за подпомагане породи животни, като от 2025 г. ангажиментът е с продължителност една година. Предложението е направено в съответствие с възможността предоставена в чл. 70, параграф 6 от Регламент (ЕС) 2021/2115 и с оглед приключването в края на 2024 г. на аналогични ангажименти по мярка 10 „Агроекология и климат“ от Програмата за развитие на селските райони за периода 2014-2020 г. Същевременно в случаите на изпълнявани многогодишни ангажименти, подпомагането за съответната порода може да бъде отпускано до приключване на ангажимента от съответния земеделски стопанин.

Извършена е промяна в нивата на подпомагане по отношение за заявленията, които ще бъдат подадени след 01.01.2025 г. след преглед на размерите на компенсаторните плащания от външен изпълнител.

По реда на Наредба № 10 от 2023 г. могат да се предоставят плащания на земеделски стопани, доброволно поемащи задължения в областта на управлението, за които се смята, че имат благоприятно въздействие за постигането на една или повече от специфичните цели, установени в чл. 6, параграфи 1 и 2 от Регламент (ЕС) № 2021/2115. Подпомагането покрива задължения, които надхвърлят: съответните законоустановени изисквания за управление и стандартите за добро земеделско и екологично състояние съгласно чл. 12 от Регламент (ЕС) № 2021/2115, установени съгласно глава I, раздел 2 от Регламент (ЕС) № 2021/2115; съответните минимални изисквания за използване на торове и на продукти за растителна защита, или за хуманно отношение към животните, както и съответните други задължителни изисквания, установени в националната нормативна уредба и в правото на Европейския съюз; условията, установени за поддържането на земеделските площи в съответствие с чл. 4, параграф 2 от Регламент (ЕС) № 2021/2115 и които са различни от задълженията, за които се отпускат плащания съгласно чл. 31 от същия Регламент. Подпомагането се предоставя като компенсаторно плащане, което покрива допълнителните разходи и пропуснатите ползи, свързани с характера на отглежданите култури и методи на селскостопанска дейност, както и по отношение завишените изисквания при отглеждането на животни. В тази връзка в интервенция „Опазване на местни породи (автохтонни), важни за селското стопанство“ е направена съответна промяна на размера на годишните плащания, като са отчетени променените икономически условия, както в страната, така и на европейско ниво.

По отношение на интервенциите, свързани с предоставяне на подпомагане относно отглеждането на определени сортове, то следва да се има предвид, че в Стратегическия план е предвидено тези списъци със сортове да се изготвят от Селскостопанска академия, като е предвидено участието и на Изпълнителната агенция по сортоизпитване, апробация и семеконтрол.

Изпълнителната агенция по сортоизпитване, апробация и семеконтрол извършва сортоизпитване с цел признаване и вписване на сортовете земеделски растения в официалната сортова листа; води регистър на заявените за изпитване и на признатите сортове земеделски растения и издава официалната сортова листа на страната; извършва сертификация на посевния материал чрез полска инспекция и лабораторни анализи; извършва последващ контрол за проверка на сортовата автентичност и сортовата чистота на семената и други.

По всяка една интервенция са уредени в съответното систематично място изисквания за управление, които следва да се спазват по поети многогодишни ангажименти в областта на околната среда и климата и годишни задължения в интервенциите, изпълнявани с продължителност една година. Следва да се има предвид, че по отношение на част от интервенциите цитираните изисквания е необходимо да се съобразят на едни и същи по размер площи, а за други върху едни и същи площи, т.е. географски идентични. В тази връзка е уточнено при какви условия може да се стигне до разширяване на поет ангажимент, с какви по размер площи, както и възможностите за намаляване на площите в ангажимент. В тази връзка и предвид функциите и задълженията са включени постъпили предложения от Държавен фонд „Земеделие“ по отношение на контрола и спазването на изпълняваните доброволни ангажименти. Уточнено е при какви условия може да се стигне до разширяване на поет ангажимент, с какви по размер площи, възможностите за намаляване на площите в ангажимент и управлението на отпусканото финансово подпомагане по интервенциите.

В интервенцията „Хуманно отношение към животните и антимикробна резистентност“ е прецизирана дейността „Намаляване на антимикробната резистентност“ в съответствие с условията, предвидени във второ изменение на Стратегическия план. Тази дейност изисква изпълнение на програма за превенция и контрол на значимите заболявания на ниво животновъден обект, въз основа на план/схема, одобрена от съответната териториална областна дирекция по безопасност на храните. Прилагането на ваксинацията е един от методите за превенцията на инфекциите, която се използва за намаляването на употребата и необходимостта от антимикробни средства. Подпомагане по дейността се отпуска за покриване на допълнителни разходи за имунопрофилактични мероприятия на значими бактериални, както и значими вирусни заболявания, причиняващи вторични инфекции, за които има одобрени ваксини, но същите не попадат в обхвата на мерките от Националната програма за профилактика, надзор, контрол и ликвидиране на болестите по животните, включително зоонозите, финансирани от държавния бюджет. За периода 2025-2027 г. с Решение № 853 от 12 декември 2024 г. на Министерски съвет е одобрена Националната програма за профилактика, надзор и ликвидиране на болестите по животните, включително зоонозите, в Република България за периода 2025 – 2027 г. В част от тази програма са включени профилактичните мероприятия на болести, които не се заплащат от държавния бюджет и разходите по дейността, произтичат и разходите за увеличения брой посещения от регистрирания ветеринарен лекар, сключил договор по Закона за ветеринарномедицинската дейност със земеделския стопанин, като честота е пропорционална на рисковете, свързани със съответния животновъден обект. В тази връзка е разширен обхвата на приложение № 11 към чл. 72, ал. 1, т. 5.

Въз основа на посещенията и проверките в животновъдния обект, регистрираният ветеринарен лекар изготвя програма/схема за превенция и контрол на значимите заболявания за категориите животни. С проекта на наредба се уточнява, че в описанието на епидемичната обстановка и съответната информация, използвана като основание за оценката ѝ може да включва преценка от регистрирания ветеринарен лекар, обслужващ животновъдния обект, за необходимостта от вземане на проби за лабораторно изследване в това число и кръвни проби, като част от диагностиката за определяне на здравния статус на животните с оглед правилна преценка за кои болести да бъдат включени ваксини в имунопрофилактичния план/схема. В тази връзка отпада изискването относно посочването на броя животни, от които могат да бъдат взети кръвни проби.

Във връзка с изменение на Закона за ветеринарномедицинската дейност е прецизирана разпоредбата относно воденето на дневник, като думата „дневник“ е заменена с новата правна терминология „документация“.

В съответствие с писмо, постъпило в Министерство на земеделието и храните, за намаляване на административната тежест относно подпомагането по Стратегическия план, са прецизирани отделни разпоредби в Наредба № 10 от 2023 г. Например е отпаднало изискването да се водят допълнителни дневници по две от интервенциите.

Прецизирани са разпоредбите относно приемането през 2024 г. на Програмата от мерки за ограничаване и предотвратяване на замърсяването с нитрати от земеделски източници в уязвимите зони.

Законът за въвеждане на еврото в Република България е приет през 2024 г. Със закона се уреждат принципите, правилата и процедурите за въвеждане на еврото като парична единица на Република България, като се осигурява безпрепятственото приемане на единната европейска валута при условия на прозрачност и информираност спрямо процеса. В изпълнение на законовите разпоредби, трябва да се осъществят подготвителните дейности, необходими за гарантирането на практическата и техническата готовност на страната ни за членството в еврозоната.

В допълнение, на 26 юли 2024 г. Народното събрание прие Решение за ускоряване и завършване на процеса по практическата подготовка за приемане на еврото в Република България (обн., ДВ, бр. 64 от 2024 г.).

С оглед възложените в т. 2.2 от Решението на Народното събрание задължения на институциите за осигуряване на правната и институционална сигурност на бизнеса и гражданите, е необходимо да се има предвид, че, съобразно принципа на приемственост и автоматично превалутиране на суми от левове в евро, уреден в чл. 11 от Закона за въвеждане на еврото в Република България, стойностите, посочени в левове в съществуващите правни инструменти, се считат за стойности в евро при прилагане на официалния валутен курс и правилата за превалутиране и закръгляване по чл. 12 и 13 от закона.

С писмо, постъпило в Министерство на земеделието и храните с рег. индекс № 0407-361 от 12.09.2024 г., заместник-министър председателят и министър на финансите информира, че държавните органи следва да предприемат действия за прилагането на Закона за въвеждане на еврото в Република България с оглед своевременното финализиране на техническата подготовка на страната за членство в еврозоната. Съгласно § 6, ал. 1, т. 2 от преходните и заключителни разпоредби към закона, държавните органи и органите на местното самоуправление приемат в 6-месечен срок от влизането в сила на този закон изменения и допълнения в подзаконови нормативни актове, необходими за изпълнението на този закон във връзка с въвеждане на еврото като парична единица на Република България. В изпълнение на разпоредбата на § 6, ал. 2 от преходните и заключителни разпоредби към закона, измененията и допълненията в актовете по ал. 1, т. 2 влизат в сила от датата на въвеждане на еврото в Република България. В тази връзка, е заложено § 14, т. 1 - 4, т. 5, буква „а“ и т. 6 - 9 в проекта на наредба да влезе в сила от датата на въвеждане на еврото в Република България, като този параграф предвижда да се заличат думите „левовата равностойност“.

**Цели**

Предложените текстове на проекта на Наредба за изменение и допълнение на Наредба № 10 от 2023 г. са насочени към постигане на следните цели:

Създаване на правна рамка относно прилагане на второ изменение на Стратегическия план. Тази правна рамка се създава с оглед на предоставяне на компенсаторни плащания на земеделски стопани във връзка с изпълнението на доброволно поетите задължения и спазване на изискванията по управление на интервенциите.

Прецизиране на изисквания за прилагане на част от интервенциите в областта на околната среда и климата, отчитайки одобрените промени с второ изменение на Стратегическия план.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието и храните.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП, като плащанията се предоставят в рамките на средствата, предвидени в съответната интервенция по Стратегическия план.

**Очаквани резултати от прилагането на акта**

С проекта на наредба ще се създаде по-голяма яснота за потенциалните кандидати и бенефициенти на какви условия следва да отговарят, за да могат да получат подпомагане, при спазване на условия за отпускане на подпомагане по интервенцията с оглед на новите изисквания, следващи от второ изменение на Стратегическия план. Създава се уредба по какъв начин земеделските стопани могат да продължат да изпълняват своите ангажименти, размерът на плащанията, които могат да получат през следващите години. Урежда се начинът, по който могат да управляват площите, които да включват или изключват от поет и изпълняван ангажимент. По такъв начин се очаква да се повиши интересът към интервенциите, като се увели броят на бенефициентите.

Прецизира се правната уредба относно предоставянето на подпомагане по дейността „Намаляване на антимикробната резистентност“, част от интервенцията „Хуманно отношение към животните и намаляване на антимикробната резистентност“, по която се отпусна за първи път подпомагане през 2024 г.

Очакваните резултати от прилагането на акта са да се създадат на национално ниво условия и ред, по който да се получат занапред и да се продължат да се получават плащания по вече поети ангажименти във връзка с реализация на дейностите във връзка с реализация на дейностите по интервенции в областта на околната среда и климата и хуманно отношение към животните, включени в Стратегическия план и неговото второ изменение. По такъв начин ще се постигнат заложените в този план цели на подпомагането.

**Анализ за съответствие с правото на Европейския съюз**

Съгласно чл. 69 от Регламент (ЕС) № 2021/2115 интервенциите в областта на околната среда и климата и хуманно отношение към животните са интервенции от областта на развитието на селските райони, включени в Стратегическия план. Тяхната конкретна правна уредба се съдържа в чл. 70 от Регламент (ЕС) № 2021/2115.

Прилагат се разпоредби относно продължителността на ангажимента, като при част от интервенциите е намален от пет на една година. По такъв начин се очаква да се постигне по голям интерес у бенефициентите, отчитайки спецификите на изпълняваната от тях дейност по съответните интервенции.

При подготовката на второ изменение на Стратегическия план и на проекта на наредба е съобразена разпоредбата на чл. 82 от Регламент (ЕС) 2021/2115.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

**Информация за проведените обществени консултации**

Във връзка с чл. 26, ал. 2 от Закона за нормативни актове е извършена предварителна обществена консултация. В хода на проведената обществена консултация е постъпило едно становище, което е по текстове, които не са предложени за изменения и същото ще бъде разгледано в периода на обществено обсъждане.

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация със заинтересованите страни на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 67 във връзка с чл. 70, ал. 2 от ЗПЗП, предлагам да издадете предложения проект на Наредба за изменение и допълнение на Наредба № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г.

|  |  |
| --- | --- |
| **Приложение:** | 1. Проект на Наредба за изменение и допълнение на Наредба  № 10 от 2023 г. за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитието на земеделието и селските райони за периода 2023 – 2027 г. 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от проведената обществена консултация; 5. Предложения и становища, постъпили от проведената обществена консултация. |

**Д-Р ЛОЗАНА ВАСИЛЕВА**

*Заместник-министър на земеделието и храните*